"Mercedeseko lan baldintzak defendatuz, Arabako Metaleko langile guztienak defendatzen ditugu"

Asteazkenean deitutako greba “historikoa” izan zela adierazi dute Mercedeseko sindikatuek. %95eko jarraipena sindikatuen arabera, %75ekoa patronalaren esanetan, bi hamarkada baino gehiago ziren produkzio katea ez zutela eteten langileek. Hori guztia enpresaren, erakunde publikoen eta komunikabide nagusien presioaren pean. Beste bi greba egun daude deituta hurrengo asteazken eta ostegunerako, lan hitzarmena berritzeko negoziazioen testuinguruan. Enpresa Batzordeko buru eta ELA sindikatuko kide Igor Guevararekin hitz egin dugu enpresaren eta langileen eskaerez, iragarritako 1.200 milioi euroko inbertsioaz, aurrera begirako gakoez, sindikatuen arteko aliantzez zein enfrentamenduez, enpresa pribatu handiek politika publikoak beren zerbitzura jartzeko duten botereaz.

Zer balorazio egiten duzue asteazkeneko grebaz?

Oso positiboa. Tailerreko langile ia guztiek egin zuten greba, gutxieneko zerbitzuak eta behin-behineko langileak salbu.

Bi hamarkada baino gehiago dira produkzio katea ez dela gelditzen.

Zehazki ez dakit, baina 20 urte behintzat bai.

Espero zenuten ala sorpresa hartu duzue?

Langileen erantzunarekin oso harro nago. Gauden egoeran, enpresaren eta klase politikoaren presiopean, enpresa batzordean giroa ez denean egokiena langile guztiek bat egiteko... Harritu egin gaitu, positiboki.

Urte eta erdi daramazue lan-hitzarmen berria negoziatzen. Zeintzuk dira korapilo nagusiak?

Urte eta erdiz ari gara enpresak horrela nahi duelako: egoera luzatzen aritu da, Europako laguntzak nola banatuko ziren argitu zain. Martxoan argitu zen hori, orduan hasi zuen enpresak negoziazioa, esanez inbertsio bat egingo duela aurretik agindutakoa baino nabarmen handiagoa.

Aurretik zein inbertsio agindu zizueten?

Martxoan, zehaztasunik eman gabe, esan ziguten Alemanian pentsatzen ari zirela ibilgailu elektriko berriari begira 800 milioiko inbertsioa egitea. Behin Europako laguntzena argituta 1.200 milioiekin etorri zaizkigu, zehaztapen pixka bat gehiagorekin, baina gutxi egia esan.

Zertan baldintzatzen dute Europar Batasuneko laguntzek Mercedesen inbertsio proiektua?

Martxotik hona argitu da Espainiako Estatuan Europako funtsen dirua jaso ahal izateko baldintzak zeintzuk diren, eta 1.200 milioi euro horietatik, Mercedes 250 milioiko laguntza jasotzeko hautagaia da. Horri gehitu behar zaio Urkullu lehendakariak iragarri duen "kolaborazio publiko-pribatua", ez dakiguna zertan gauzatuko den.

"Lan-baldintzak asko aldatu dira azken hogei urteetan. Lan zama edo erritmoak ez du zerikusirik ordukoarekin, eta soldatei dagokienez, gure erosmen ahalmena asko jaitsi da"

Mercedesek fama du enpresa modernoarena, ondo ordaintzen duena, langileen eskubideak errespetatzen dituena. Baina sindikatuetatik oso errealitatea ezberdina salatu duzue. Zein da errealitatea?

Gu kontziente gara ditugun lan-baldintzak oro har langileek Araban dituztenak baino hobeagoak direla, baina horrek ez du esan nahi gure baldintzak okertzea onartu behar dugunik. Zorionez edo zoritxarre, erreferentzia gara Arabako metalgintzaren alorrean, eta erreferentzia denaren baldintzak okertzen direnean, gainontzekoenak atzetik doaz. Mercedeseko langileen lan baldintzak defendatuz, Arabako metaleko langile guztienak defendatzen ditugu.

Hori esanda, gure lan-baldintzak asko aldatu dira azken hogei urteetan. Lan zama edo erritmoak ez du zerikusirik ordukoarekin, eta soldatei dagokienez, gure erosmen ahalmena asko jaitsi da.

Sindikatu batzuekiko jazarpena eta beste batzuen promozioa salatu da Mercedesen hainbat aldiz.

Errealitate hori ukaezina da, langile guztiek ezagutzen dute. Behin-behineko langile bat inoiz ez da ELAra afiliatuko, badakielako ez dutela inoiz finko egingo. Jazarpena dago sindikatu batzuen aurka, eta faboritismoa beste batzuekiko. Lan sindikala egiteko orduan ere bai: batzuei, hilabeteko ordu sindikalak bost minututan gainditzen baditugu soldatatik kentzen digute; beste ordezkari batzuek bost minutu ez, bere lanpostua zapaldu ere ez dute egiten, inongo ondoriorik gabe.

"UGTk greba egunean guztiok harritu gintuen langileen esnatze hori lokartu nahi du"

Hogei bat urte izango dira lagun batek zera luzatu zidala, harrituta: "Esan didate finkoa egin nahi izanez gero UGTn afiliatu behar dudala". Salaketa berdina irakurri dut berriki Alea-ren erreportaje batean.

Enpresak lan-hitzarmenak sinatzen dizkieten sindikatuak babesten ditu. Badira sindikatuak hori erabiltzen dutenak, langileei esaten dietenak finko izan nahi badute berean afiliatu behar dutela –-nahiz eta gero ezin duten promesa egiten dieten guztiekin konplitu–. Ageriko sekretua da langileen artean.

Bi bloke eratu dira sindikatuen artean: UGT-CCOO batetik, ELA-LAB-ESK bestetik. Zeintzuk dira ezberdintasunak?

Ezberdintasun nagusiena da guk langileen iritzia kontutan hartzen saiatzen garela, eta beraiek ez. Hilabete dela ELA, LAB eta ESK-k enpresa batzordean proposatu genuen langileen batzar irekia deitzea. UGT eta CCOO aurka azaldu ziren, Ekintza eta PIM haien atzetik doaz beti. Sinadura bilketa egin genuen orduan, langileen %50 baino gehiagok eskatu zuten asanblea, tailerreko langileen ia %80, eta legeak badio ere %33a nahikoa dela enpresa batzordetik asanblada deitzeko, aurka egin zuten berriz ere.

Atzo [asteazkeneko greba eguneko mobilizazioetan], seigarren gauaren eta malgutasun handiagoaren aurkako oihuak oso nabarmenak izan ziren. Egun mahai gainean dauden proposamenetan, sindikatu horiek ez daude aurka, prezio bat jartzera mugatzen dira. Goizean zein arratsaldean bloke bakoitzak deitutako mobilizazioetan zegoen jende kopurua ikustea besterik ez dago langileak zein posizioetan dauden ikusteko, gehiengo sindikala beraiek badute ere [hau da Mercedeseko enpresa batzordearen osaera: UGTk eta ELAk 7na ordezkari; LABek eta CCOOk 4na; ESK-k, Ekintza-k eta PIMek 3na] .

Diozuna aintzat hartuta, gatazka egoera honetan sindikatu batzuek enpresaren interesen alde egitearen beldur al zarete?

Ari dira saiatzen jada. Gaur bertan [osteguna] UGTk proposamena bidali digu aurretik deituta genituen greba egun guztiak bertan behera uzteko, baita beraiek CCOOrekin batera ekainaren 29rako deitutakoa ere, eta Arabako Metalaren grebekin bat egitea. Arabako Metalean ekainaren 30ean soilik dago greba deituta uda aurretik, eta gero jada irailean. UGTk atzo guztiok harritu gintuen, langileen esnatze hori lokartu nahi du. Noiz eta Arabako Metalaren aurreko greba deialdietan bere delegatuak ere ez dutenean gelditu, ez zituzten beren afiliatuak deitu ere egin grebara.

"Langileek batasuna nahi dute, mobilizazioetan hori ere nabarmena izan da"

ELAk, LABek eta ESK-k astebeteko greba deitu zenuten datorren astelehenetik hasita. Zein da egoera orain?

Langileek batasuna nahi dute, mobilizazioetan hori ere nabarmena izan da. Gu saiatzen gara aintzat hartzen, baina baita ere azaltzen batasuna ez dela elkarrekin joate hutsa, baizik eta nora goazen adostea. Baina jende askok ez du ulertzen. Greba eguneko arratsaldeko manifestazioan, ELA, LAB eta ESK sindikatuek konpromisoa hartu genuen Seigarren gaua ez aldarria berriz ere enpresa batzordera eramateko, ea horren inguruan batasuna lortzen dugun. Enpresa batzordean gainontzeko sindikatuei proposatu diegu guk astelehen eta astearteko greba deialdiak bertan behera uztea eta asteazkenean, sindikatu guztiek greba deituta dugun egunean, asanblada irekia egitea, bertan nork bere proposamenak egin, langileak entzun, eta horren arabera hartzeko erabakiak. Erantzuna mailez eman digu UGTk. Seigarren gauaren inguruan ez dute ezer argirik esaten, eta asanbladarako prest agertzen dira, baina guk lan-hitzarmena babesteko konpromisoa hartuz gero erreferendumean langileek baietz esaten badute. Beraiek badakite gu ez gaudela ados erreferendumak egiteko moduarekin.

Zer dauka txarra erreferendum batek?

Urte asko direla gertatzen den zerbait da. Demokrazia deitzen diote guztien artean gutxi batzuen baldintzak erabakitzeari. Gu ados gaude langileei galdetzean, baina langile talde bakoitzari eragiten dioten gauzen inguruan. Ez zaigu justua iruditzen malgutasunak edo seigarren gauak eragingo ez dien langileen kopuru handi batek, tailerrean lan egiten ez duten 800 langile inguruz ari gara, horren inguruko erabakiak hartzea. Berdin asteburu eta jaiegunetan lan egiten duten 500 langileen kasuan: zergatik galdetu behar zaie beste guztiei ea onartzen dituzten 500 horiei inposatu nahi zaizkien baldintzak?

Bestetik, marka da gero, UGTk eskatzen digu erreferendumean bozkatuko litzatekeen lan-hitzarmena onartzeko konpromisoa hartzea, ez dakigunean oraindik ere zein litzatekeen haren edukia. Jakina, beraien jokaldia da guk ezetza ematea, beraiek argudiatzeko ez dutela asanblada irekia onartzen guk uko egiten diogulako erreferendumari.

"Ea langileen asanbladak lortzen duen desblokeatzea enpresa batzordean dugun blokeoa"

Eta CCOOk zer esan du?

Bileran esan dute seigarren gauren aurkako konpromisoa hartzeko prest daudela, baina alternatibak bilatu behar direla. Ez zait jarrera ulergarria egiten: alternatibak bilatu beharko dituzu, malgutasuna sakontzearen alde baldin bazaude. Alternatibak planteatzea enpresaren zeregina da, ikusi baitu langileek seigarren txandari ezetz esaten diotela argiro. Edonola dela, hartu du seigarren gauaren aurka egiteko konpromisoa. Asanblada orokorrari dagokionez, printzipioz baiezkoa eman du, baina hor ere alternatibez hitz egin du, inkestak aipatuz. Baina ea nola egiten duzun inkesten gardentasuna bermatzeko... Nik ez dut ezagutzen batzarra baino erreminta gardenagorik, non langileek parte hartu eta eztabaidatu dezaketen.

Orduan, zertan geratu da greba egutegia?

Enpresa batzordean ELAk, LABek eta ESK-k zuzenean esan dugu astelehen eta astearteko deialdiak bertan behera uzten ditugula, asteazken, ostegun eta ostirala mantenduz. CCOOk asteazkena eta osteguna planteatu ditu, eta guk onartu dugu. Batzar orokorra eta mobilizazio bateratuak lehenesten ditugu. Ea langileen asanbladak lortzen duen desblokeatzea enpresa batzordearen blokeoa. Baina asanbladarena konplikatua ikusten dut, ekiditen saiatzen ari baitira etengabe.

Gasteizko, Arabako eta EAEko erakunde publiko nagusiak enpresaren alde lerratu dira nabarmen, langileei eskatu diete “arduraz” jokatzeko edo “zaratarik” ez egiteko. Sindikatuetatik erakundeen “presioa” salatu duzue, nola eragiten die langileei?

Ez da lehen aldia, lan-hitzarmenaren negoziazioa dagoen bakoitzean errepikatzen den presioa da, oraingoan handiagoa bada ere inbertsioa handiagoa litzatekeelako. Baina instituzioak ez dira hasi hizketan justu orain kasualitatez. Mercedesek martxoan 800 milioi aipatu zituenean ere bazuten hitz egitea, baina ziurrenik Mercedesek esan zien: "Ez atera orain, oraindik ez dugula zehaztuta proiektua, ez dakigulako Europako laguntzak zertan geratuko diren". Oraingoan, inbertsioa iragarri eta bi minutura atera dira. Ez esatera Mercedeseko langileen lanari esker enpresak Gasteizen inbertitzea erabaki duela, baizik eta langileoi eskatzeko baldintzak onartu ditzagula. Gatazkaz hitz egin dute, eta jakina dagoela gatazka grebak deitzen direnean; baina baita ere eskatzen zaigunean jardunaldiak areagotzea, plusak sei urtez izoztea edo soldata KPIren arabera ez igotzea.

"Mercedes ez da enpresa bat, Alemaniak Araban duen enbaxada baizik"

Asteotan ikusi duguna ez al da ikuspegi neoliberal orokortu baten adibidea? Mercedes Araban, Volkswagen Nafarroan... Jendartea eta langileak gara enpresarekin zorretan daudenak "aberastasuna" eta "lanpostuak" sortzeagatik eta ez alderantziz, hortaz, ahal den guztia egin behar da haiek seduzitzeko: langileek, edozer onartu; erakundeek errekurtso publikoak haien mesedetan bideratu...

Nabarmena da. Nik esan ohi dut Mercedes ez dela enpresa bat, Alemaniak Araban duen enbaxada baizik. Hor barruan nahieran egin eta desegiten dute. Nik ulertzen dut administrazioa arduratzea eta Mercedes bezalako enpresa batek bertan jarraitzeko lan egitea, baina ezin du izan langileen lan-baldintzen eta dirua ematearen truk. Esperientzia horiek baditugu beste enpresa batzuetan, gerora alde egin dute eta langileak kaleratu dituzte.


“Konponbidearen aldeko” sinadura bilketa abiatu du Guztion Alardeak

Guztion Alardeak “sentsibilitate ideologiko zein belaunaldi anitzetako” hirurogei bat lagun bildu ditu gaur Guadalupeko zelaietan, hedabideei bidalitako ohar batean adierazi dutenez, “Alardearen gatazkaren konponbidearen alde”. Sinadura bilketa bat abiatu berri dutela jakinarazi dute, “pentsatuz hondarribiar gizartearen gehiengoak bat egingo duela”.

Ondorengo oinarrizko puntuak jaso dituzte, hitzez hitz:

Alardea Hondarribiar guztion ondare immateriala da.

Hondarribiko emakume bakar batek Alardean modu batean zein bestean parte hartzeko nahia badu, eskubide osoa dauka.

Ospakizunaren etorkizuna bermatzeko, Alardea herriaren eskuetara itzuli behar da.

Gatazka honen amaiera elkarrizketaren bidetik etorri behar da, hau baita norbanakoaren zauriak sendatzen hasteko modu bakarra.

Bilketa honi lotuta, zenbait egitasmo egingo dituzte uda honetan. Lehena hilaren 20an (osteguna da) izango da, Kultur Etxeko 103 gelan. Horrez gain, abuztuan zehar herriko zenbait puntutan sinatzeko aukera emateko puntuak jarriko dituzte. Aipatutako lau oinarri horiek jasotzen dituen orriak ere banatuko dituztela esan dute, “proiektuaren laguntzaileek ekimena beraien inguruarekin elkarbanatu ditzaten”.

Uda bukaeran sinadura guztiak udalari eta Alarde Fundazioari bidaliko dizkiete. Egun horretan (oraindik zehazteke dago) ahalik eta herritar gehien bildu nahi dituzte, “sinadura horiek denon artean entregatzeko”.

Egitasmo honen helburua “konponbiderako bidea erraztea” dela esan dute gaurko bilkuran, “guztiontzat izango den benetako konponbidea”. “Izan ere, zeinek sinisten du Alardea bakoitzaren gustuko ospakizun ezberdinetan zatitzea konponbidea denik? Guk ez dugu Hondarribiko gizarte kohesionatua zatitzeko inolako mugimendurik egingo”, erantsi dute.

Orain, Alardea antolatzen dutenek “kontrakoa bultzatzen ari direla” uste dute Guztion Alardea taldeko kideek: “Hondarribiarron gizartearen isla zen ospakizuna hankaz gora jartzen ari dira helburu bakar batekin: emakumeen parte hartzea ekiditea”.


Bideoa: Voltaia talde zumaiarrak estreinako diskoa kaleratu berri du

http://youtu.be/Z9x7Gt2R-jc


Frantzisko aita santua, homosexualentzako ezkontza zibilen lege baten alde

"Homosexualek familia batean egoteko eskubidea dute. Ezkontza zibilen lege bat izan behar dute, horrela babes legala izango dute", adierazi du pontifizeak 'Francesco' dokumentalean.

Frantzisko aita santua homosexualentzako ezkontza zibilen lege baten alde agertu da lehen aldiz, Evgeny Afineevsky zuzendariaren Francesco dokumentalean. Lana Erromako jaialdian estreinatu da gaur.

“Homosexualek familia batean egoteko eskubidea dute. Ezkontza zibilen lege bat izan behar dute, horrela babes legala izango dute”, adierazten du pontifizeak dokumentaleko esaldi batean.

Lanak bi orduko iraupena du. Pertsona ospetsuei eta aita santuaren adiskideei egindako elkarrizketak, Erromako gotzainaren bidaiak, pontifizeak emandako hitzaldiak, Frantziskok offean eginiko adierazpenak, eta baita kamera aurrean egindakoak ere, uztartzen dira dokumentalean.

“Berarekin bost bat aldiz elkartu naiz, beti bere agendaren arabera, kamera aurrean bi elkarrizketa egin ditugu”, azaldu du dokumentaleko zuzendariak. Ondorioz, ez dago argi Frantziskok noiz egiten dituen adierazpenak. Ezkontza zibilen alde agertzen da aita santua, Elizak ezkontza erlijiosoak errefusatzen dituelako.

Evgeny Afineevsky zuzendaria. Argazkia: EFE

Sexu-abusuak

Juan Carlos Cruz Txileko ekintzailea eta sexu-abusuen biktima elkarrizketatuetako bat da. Abusuak eta homosexualak hizpide dituzte Cruzek eta Frantziskok.

Abusuen gaitzaren inguruan Frantsizkoren bilakaera azpimarratu du dokumentaleko zuzendariak, baita “hanka-sartzeez ikasteko” gaitasuna ere.

Akats horietako bat, aita santuak ondoren onartu duenez, 2018an Txileko apaizen sexu-abusuen biktimak ez sinestea izan zen, eta haserre gainera, frogak eskatu zizkienean. Gutxi geroago, barkamena eskatu zien, eta biktimak Erroman hartu eta Txileko apaizak dimisioa ematera behartu zituen.

“2019ko otsailean abusuen goi-bilera egin eta bi hilabete geroago soilik, aurreneko emaitzak ikusi ziren, salatzera behartzeko Vatikanoko lege berria, eta gutxi geroago sekretu pontifikala bertan behera utzi zuten”, nabarmendu du Afineevskyk.


Ondarroak bere lehen bandera eskuratu du Eusko Label ligan

Baldintzek okerrera egin dute estropadak aurrera egin ahala, eta lehen txandatik irabazi du bandera Antiguako Ama-k. Euskotren Ligan Oriok aurtengo bigarren bandera astindu du.

Ondarroako Arraun Elkartearen historiarako geratuko da gaurko eguna. Antiguako Ama-k bere historiako lehen garaipena lortu da gaur Eusko Label Ligan, Zierbenan (Bizkaia). Estropada ederra egin dute bizkaitarrek, eta hori gutxi balitz, haizea eta eguraldia lagun izan dituzte. Euskotren Ligan Oriok irabazi du bandera, aurtengo bigarrena, eta sailkapen nagusiaren buruan berdindu egin du Arraun Lagunakekin.

Ondarroak lehen txandatik eskuratu du garaipena. Txanda hasieratik izan du mendean: aurretik abiatu da Antiguako Ama, borrokan ibili dira Lekittarra eta Tiran eta atzetik ibili da Zarautz. Hala, denbora ederra eskuratu dute ondarrutarrek (20:32) eta hori nahikoa izan da bandera irabazteko. Zazpi segundura heldu da Lekittarra, gaurko sailkapeneko bigarrena.

Hirugarrena Santurtzi izan da, ohorezko txandako lehenengoa eta eguneko beste irabazlea. Izan ere, Sotera-k ez du banderarik astindu gaur, baina sailkapen nagusian aurkari zuzenei errenta ateratzeko balio izan dio gaurkoak. Ohorezko txandan lehiatu diren Zierbena eta Orio bederatzigarren eta hamaikarren izan dira, hurrenez hurren. Gauzak hala, 42 puntu situ Santurtzik; sei ateratzen dizkio Hondarribiari, eta zazpi Zierbenari. Orio seigarren posturaino jaitsi da sailkapenean.

Oriok bigarrena

Euskotren Ligan, berriz, garaipen ikusgarri lortu du Oriok. Lehia bizian ibili dira lau traineruak, eta horren ondorio da sailkapena: Oriok 0.54 segundu atera dizkio Donostiarrari, lau segundu Arraun Lagunaki eta 11 Hondarribiari. Ziabogara Donostiako bi traineruen atzetik heldu dira oriotarrak, baina bigarren luze zoragarria egin dute.

Oriorentzat urteko bigarren garaipena da, eta sailkapen nagusiaren lidertzan da Arraun Lagunakekin berdinduta, hamahiru punturekin. Bederatzi ditu Donostiarrak, eta bost Hondarribiak.


EAJk esan du aurrerapausoak egin dituztela aurrekontuetan

Dieselaren gaineko zerga ez igotzea onartu izanak ireki dio atea balizko baietzari, oraindik itxita ez badago ere


Txokolatezko sinboloa

Euskal Gozogileak federazioak bultzatuta, Euskal Herriko gozogileek Picassoren 'Gernika'-ren txokolatezko erreplika egin dute. Gernikan erakutsiko dute egunotan.


[Erreportajea] Ametsak errealitate bihurtzen hasteko lehen urratsa

2020-21 ikasturtearenak duela hilabete egin zuen, baina zoritxarrez, emakume eta gizonen arteko berdintasun ezak ez dauka, oraingoz, iraungitze datarik. Hasi kalean pairatu behar izaten dituzten piropoetatik, lan mundutik pasatuz —soldata baxuagoak lanpostu berberetan, haurrik baduten galdetzea elkarrizketetan— indarkeria edo heriotzarara arte: aurten 4 emakume hil dituzte Euskal Herrian, indarkeria matxistagatik.

Hori dena gainditzeko lehen urratsetako bat hezkuntza dela gogoan edukita, Irungo Berritzegunea Berdintasuna Amets proiektua ari da garatzen Oarsoaldeko eta Bidasoko ikastetxeetan 2018az geroztik. Laugarren edizio honek inoizko partaidetza handiena izan du Marivi Fernandez Berritzeguneko zuzendariak azaldu duenez, eta, guztira, 18 ikastetxek aurkeztu dituzte lanak.

Martxoaren 8aren harira jarri zuten martxan egitasmoa Fernandezen esanetan, eta bi eskualdeetako ikastetxeak egun horren gaineko proiektu edo lanak aurkeztera gonbidatzen dituzte, berdintasuna lantzera bultzatuko dituzten egitasmoak, alegia: “Zer den Martxoaren 8a beraientzat, zergatik ospatzen den bezalako gogoeta bultzatu nahi dugu”, adierazi du Berritzeguneko zuzendariak. Zentzu horretan, partaidetza sustatzea da Berritzegunearen asmoa, lehia kutsutik kanpo.

Edozein modutan, epaimahai “xume” batek lanik nabarmenenak hautatzen ditu. Bertan ordezkatuta daude Berritzegunea, irakasleak eta ikasleak. “Baloratzen dugu batez ere ikusten dena baino zer landu duten. Hau da, ez dugu hainbeste baloratzen bukaerako kalitatea, baizik eta benetan geletan zer landu duten ikasleekin, hori da helburu nagusia”, adierazi du Fernandezek.

Egitasmoa etapa guztietara zabaldu dute: Haur Hezkuntza, Lehen Hezkuntza, DBH, Batxillergoa eta Lanbide Heziketa. Ziklo bakoitzeko lan bat aukeratzen dute, eta horiek Berritzegunera gonbidatzen dituzte. Ekitaldi xume bat izaten da, hamaiketakoarekin, baina aurten, izurritea dela eta, formatuz aldatu behar izan dute, eta banan-banan etorri dira taldeak.

Lan libreak

Ikastetxeek berdintasunarekin lotutako edozein gai aukera dezakete, eta formatua ere askea da. Batzuk euskarri digitalen alde egin dute, eta beste batzuk formatuko klasikoak landu dituzte, muralak, esaterako. Aukeratuko lanak zeintzuk izan diren ez du helarazi nahi izan Fernandezek, baina horietako batzuk aipatu ditu. Esaterako, DBHn mikromatxismoen inguruko bideoak. “Oso ondo ikusten zen aurretiaz eginiko lanketa”, zehaztu du Berritzeguneko zuzendariak. LHko ikasle batzuek, berriz, emakume zientzialarien erruleta aurkeztu zuten: “Ikerketa lan bat egin zuten aurretik, eta hain famatuak ez ziren zientzialariak agertzen ziren”. HHn, berriz, ikasleekin aste oso batean egindako lan guztiak grabatu zituzten.

Fernandezek ekitaldiaren balorazio positiboa egin du partaidetza eta lanketa aldetik, eta datorren urtean ere berriro martxan izango dela berretsi du.


287 kasu gehiago atzeman dituzte EAEn eta 311 Nafarroan

Nafarroan zertxobait igo dira kasuak eta Euskadin mantendu egin dira. Azken orduetan baieztatutako kasu berrietako 169 Bizkaian atzeman dituzte, 86 Gipuzkoan eta 26 Araban.

EAEn, 287 positibo atzeman dituzte azken 24 orduetan PCR proben bidez. Zehazki, Euskadin baieztatutako kasu berrietako 169 Bizkaian atzeman dituzte, 86 Gipuzkoan eta 26 Araban. Horrez gain, EAEtik kanpo bizi diren sei pertsonak eman dute positibo azken orduetan EAEn egindako PCR probetan.

Gaitza atzemateko 6.721 PCR proba egin zituzten atzo, Osasun Sailak ohar baten bidez jakitera eman duenez. Horrela, % 4,27ra jaitsi da astelehenean egindako PCR proben gaineko positiboen ehunekoa.

Araban, kutsatu gehienak Gasteizen atzeman dituzte (17). Bizkaian, berriz, askoz zabalduago dago gaitza udalerrien artean: Bilbon, adibidez, 58 kasu baieztatu dituzte, Getxon 19, Santurtzin 10 eta Durangon zortzi. Gipuzkoako egoerari dagokionez, Donostian 27 kutsatu zenbatu dituzte, Hernanin sei eta Irunen zein Ordizian lau.

Koronabirusak Euskadin eragindako egoera epidemiologikoari buruzko bilakaera esteka honetan dago eskuragarri. Azken orduetan herriz herri atzemandako positibo berriak ageri dira bertan, bai eta pandemia hasi zenetik zenbatutako kasu guztiak eta adin-taldeen araberako sailkapena ere.

Ospitaleetako egoerari dagokionez, egun 60 pertsona daude zainketa intentsiboetako unitateetan ospitaleratuta, Osasun Sailak eguneroko oharrean emandako datuen arabera. Une honetan, COVID-19a duten 319 pertsona daude gela arruntean; horietatik, 39 azken orduetan ospitaleratu dituzte.

Azken orduetan positibo eman duten pertsonen profilari dagokionez, 155 emakumeak dira eta 132 gizonak. Gainera, positibo eman duten gehienek 69 urte baino gutxiago dituzte; batez ere, 20 eta 29 urte bitartean (47 kasu).

COVID-19a duten 23 pertsonak 10 eta 19 urte bitartean dituzte, eta 25ek, berriz, 30 eta 39 urte bitartean. Halaber, azken orduetan atzemandako 27 kasutan, gaixoek 0 eta 9 urte bitartean dituzte.

Osasun Sailak jakinarazi duenez, positibo eman duten 47 pertsonak 40 eta 49 urte bitartean dituzte, 40k 50 eta 59 urte bitartean, 28k 60 eta 69 urte bitartean eta beste 56k 70 urtetik gora.

0,89 da gaurko R0 indizea (atzo 0,9 zen).

Zortzi hildako Euskadiko egoitzetan

Bizkaiko adinekoen egoitzetako lau erabiltzaile hil dira azken orduetan, eta, beraz, orotara 41 pertsona hil dira zentro horietan, Bizkaiko Foru Aldundiak jakitera eman duenez.

Gipuzkoan, Donostiako Alai-Etxe egoitzako 98 urteko erabiltzaile bat eta Errenteriako Jesusen Bihotza zentroko 98 urteko beste egoiliar bat hil dira azken orduetan, Eider Mendoza Gipuzkoako Foru Aldundiko bozeramaileak jakinarazi duenez.

Araban, Gasteizko Tagore egoitza pribatuko beste bi erabiltzaile hil dira COVID-19arekin; beraz, dagoeneko hiru dira pandemiaren bigarren bolada honetan koronabirusarekin hil diren pertsonak.

Arabako Foru Aldundiak astearte honetan jakitera eman du ospitalean hil direla positibo emandako bi erabiltzaile horiek.

Nafarroak 311 kasu positibo atzeman ditu

Nafarroan 311 kasu positibo berri izan ziren atzo, Nafarroako Osasun Publikoaren eta Lan Osasunaren Institutuak emandako datuen arabera, osasun sistema publikoan 2.230 PCR proba (% 13,5) egin ostean. Nafarroa da biztanleria kopuruari dagokionez PCR gehien egiten duen bigarren erkidegoa, 1.000 biztanleko 280,29ko tasarekin, Osasun Ministerioaren datu ofizialen arabera.

Atzo, gaixotasun horrekin lotutako 13 ospitaleratze izan ziren Nafarroako ospitaleetan, horietako bat zainketa intentsiboetako unitatean. Gainera, 90 urteko emakume bat hil zen koronabirusaren ondorioz. 548 dira jada Nafarroako Foru Erkidegoan koronabirusarekin hil direnak.

Zonaldeka, Iruña eta Iruñerrian positiboen % 58 erregistratu dira, Tuteran % 17 eta Lizarran % 13.

Adin-tarteen araberako kasuen banaketari dagokionez, 15-29 urtekoen taldea eta 30-44 urtekoena dira nagusi, kasuen % 22arekin biak ala biak, eta, ondoren, 15 urtetik beherakoena eta 45-59 urtekoena, kasuen % 21arekin biak ala biak. Ondoren, 60 eta 75 urte bitartekoen taldea dago (% 10), eta, azkenik, 75 urtetik gorakoen taldea (% 4). Kasu berrien batez besteko adina 36,2 urtekoa da. Generoari dagokionez, % 59 emakumeak dira eta % 41 gizonak.

Nafarroako ospitale sarean 138 pertsona daude ospitaleratuta COVID-19arekin: horietako 10 zainketa intentsiboetako unitateetan daude, beste 18 etxeko ospitaleratzean eta gainerakoak, 110 paziente, gela arruntetan.

Nafarroako adinekoen egoitzek 31 kasu aktibo dituzte erabiltzaileen artean eta 48 langileen artean, Carmen Maeztu Eskubide Sozialen kontseilariak astearte honetan Parlamentuan emandako datuen arabera.

Birusak eragindako infekzioen intzidentzia metatuari dagokionez, atzoko kasuak batuz gero, 13.421 dira gaur egun.

Espainiak hildakoen kopuru orokorra 30.004ra igo du

Espainiako Osasun Ministerioak 9.437 COVID-19 kasu zenbatu ditu astearte honetan, eta horietatik 3.022 diagnostikatu dituzte azken 24 orduetan, asteleheneko 3.023ekin alderatuta; horrek Espainian koronabirusagatik kutsatutako pertsonen kopurua 603.167ra igo du, Kataluniako datuen faltan.

Era berean, Salvador Illak zuzentzen duen Departamentuak 156 hildako gehiago izan direla jakinarazi du astearte honetan. Beraz, koronabirusaren ondorioz hildakoen kopuru orokorra Espainian 30.004 pertsonakoa da.

Gaur egun, 9.752 paziente daude ospitaleratuta Espainia osoan, eta 1.273 zainketa intentsiboetako unitateetan, baina azken 24 orduetan 1.229 ospitaleratze eta 1.035 alta izan dira. Koronabirusaren ondorioz okupatutako oheen okupazio-tasa % 8,5ekoa da.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu eta EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn uztailaren 16tik, eta Nafarroan, uztailaren 17tik. Iparraldean, berriz, "espazio publiko itxietan" derrigorrezkoa da.


Ikasleon beharrak asetzeko, Ikasle Babes Sarea

Ikasle guztiek ez dituze behar adina baliabide egungo egoerari aurre egiteko, eta egoera prekarioenean daudenen baldintzak hobetzeko asmotan, hainbat tresna jarri ditu eskuragarri Unibertsitateko Indar Batasunak.

COVID-19ak eragindako krisiak, dudarik gabe, ondorio lazgarriak ekarri ditu gizartean; hezkuntzaren esparrua, bistan denez, ez da salbuespena. Klase presentzialak eteteak, erabat zaildu du ikasleon egoera eta, gaur-gaurkoz, ezjakintasuna da nagusi: edukiaren lanketa, ebaluazio irizpideak, azterketak... Zer esanik ez Batxilergoko bigarren mailako ikasleen kasuan, selektibitatea egin behar dutela kontuan izanik.

Gogora ekarri nahi genituzke, bestalde, euren etxeetan ordenagailurik edo Interneterako sarbiderik ez duten ikasleak, arrakala digitala pairatzen dutenak. Izan ere, ikasle proletarizatuenak sufrituko dituzte krisi honen ondorio gogorrenak. Gainera, aipatu beharra dago zenbait familiatan, azken asteetako ezegonkortasunak eta egoera nahasiak ez duela ikasteko giro erosorik bermatzen, gurasoek ikasketetan laguntzeko aukera ahalbidetzen...

Testuinguru honetan, UIBk (Unibertsitateko Indar Batasuna) Ikasle Babes Sarea martxan jarri du, ikasleei egoera honi aurre egiteko mekanismoak eskainiz. UIB sortu zenetik, unibertsitateko langile klaseko sektore ezberdinen (ikasleak, garbitzaileak, ikerlariak...) elkartasuna saretzeari ekin eta hainbat borroka aktibatu ditugu; besteak beste, tasen eta beken inguruko lanketa aipatu genezake.

Bizi dugun salbuespen egoeran, ordea, unibertsitateko mugak gainditu eta DBH zein Batxilergoko ikasleei ere zuzendutako tresnak abian jartzea erabaki dugu; izan ere, ezinbestekoa iruditzen zaigu ikasleon arteko elkarlaguntza sustatzea. Artikulu honen bitartez, Urola Kostako ikasleei tresna hauen inguruko informazioa helarazi eta, bide batez, hauetan parte hartzeko gonbidapena luzatu nahi genioke laguntzeko prest dagoen herritar orori. Bi dira, zehazki, martxan jarri ditugun mekanismoak:

Alde batetik, bigarren hezkuntzako (DBH eta Batxilergoa) zein unibertsitateko ikasleei zuzendutako ikasketa-laguntza abiarazi du UIBk, ikasketekin arazoak dituzten ikasleei laguntzeko asmoz.

Zalantzak edo arazoak helarazteko, gurekin harremanetan jarri zaitezkete posta elektroniko (uibnazionala@gmail.com), telefono (688 64 44 97), Twitter (@UIBnazionala) edo Instagram (@uib_nazionala) bidez. Ondoren, sareko kide bat zuekin harremanetan jarri eta arazoari erantzuten saiatuko da, erosoen egiten zaizuen kanalaren bidez: Skype, Hangouts, korreoz edo telefonoz.

Interneterako konexiorik ezean, konponbideren bat ematen ahaleginduko gara, beharrezko neurriak hartuz eta une oro segurtasuna bermatuz.

Bestetik, apunteen bankua jarri dugu eskuragarri behar duen edonorentzat. Izan ere, ezinbestekoa iruditzen zaigu klase telematikoek eragindako hutsuneei elkartasunez erantzun eta eskura ditugun baliabideak kolektibizatzea. Honako helbidean aurki ditzakezue apunteak:

https://mega.nz/folder/mmJigCJS#82x26oOt3jfdz8ugBWEXbA

Apunteen bankura ekarpenik egin nahi izanez gero, uibnazionala@gmail.com helbidera bidal ditzakezue fitxategiak (PDF gisa edo Drive bidez).

Argi geratu da, beste behin, instituzioek ez dituztela gure beharrak asetzen eta, hori gutxi balitz, ondorioak langile klaseko ikasleok ordaindu beharko ditugula. Horren aurrean, beraz, ezinbestekoa zaigu ikasleon arteko elkartasuna saretu eta gure babeserako mekanismoak garatzen jarraitzea.

Indarrak batuz, gaitasunak biderkatu!


431 kutsatze berri zenbatu dituzte Gipuzkoan azken orduetan

Zapatuan egindako probek 1.009 koronabirus kasu positibo erregistratu dituzte Hego Euskal Herrian. Lurraldeka, 431 baieztatu dituzte Gipuzkoan, 453 Bizkaian, 116 Araban eta beste erkidego batzuetan erroldatutako bederatzi.

Euskal Autonomia Erkidegoan 13.077 froga –PCRak eta antigenoen testak– egin zituzten atzo; aurreko egunean baino 2.125 gutxiago.

Ospitaleen egoera dela eta, COVID-19 gaitzaren ondorioz 50 pertsona ospitaleratu zituzten atzo EAEn, eta birusa duten 146 pertsona daude ZIUn –atzoko kopuru bera–.

Udalerrietako kasuen berri astelehenean emango du Osasun Sailak.


“Pateran etorritako mutiko baten istorioa entzun eta ilustratu zuten”

Altsasu Bigarren Hezkuntzako Institutuak parte hartze aktiboa izanen du Altsasun igandean izanen den elkartasun azokan.

Hala jakinarazi du Uxoa Azpiroz Armendarizek, ikastetxeko filosofia eta beste gai batzuetako irakaslea. Metodologia aktiboen bitartez, eta elkarlanean, kulturartekotasun lanketa handia egiten ari dira institutuan. Ikastetxeko komunitatea osatzen dutenen migrazio mugimenduak aztertu eta horiek plazara eramanen dituzte ikasleek. Gainera, haien adin bertsua zuenean estatura pateran iritsitako mutil baten istorioa ezagutaraziko dute azokan.

Nolaz institutua elkartasun azokaren antolakuntzan?

Definizioarekin bat egiten dugulako. Filosofia Mintegitik Elkartasun Eskolen proiektua koordinatzen dugu. Gure helburua da sustatzea garapenerako hezkuntza, 2030 Agenda eta hezkuntza inklusiboa eta kulturartekoa. Joan zen urtean parte hartu genuen eta, aurten, nola ez, gure proiektua aurkeztera animatu gara.

Zertan datza proiektua?

Abiapuntua gure jatorriaren inguruan hausnarketa egitea da. Horretarako, ikerketa lana egin genuen. DBHko 1. mailako ikasleen familien jatorriaren inguruko genealogia zuhaitzak sortu genituen. Kalkulu taula batean datuak sartu, grafiko batzuk atera eta hortik mapa ilustratu bat egin genuen. Beste material batzuk ere sortu genituen. Horrekin guztiarekin erakusketa egin genuen abenduan. Aldi berean, oso bisita berezi bat jaso genuen Zeruertz taldearen eskutik: Oussama izeneko mutilarena. Bera Kenitrakoa (Maroko) da, eta 14 urterekin estatura pateran iritsi zen. Gaur egun Iruñean bizi da. Bere istorioa kontatu zigun, eta gure ikasleek, A eta D eredukoak elkarlanean, kamishibai formatuan bere istorioa ilustratu zuten.

Zer da kamishibai?

Japonian ipuinak kontatzeko erabiltzen den arte tradizionala da.

Beraz, Oussamaren istorioa ipuin gisa jaso dute.

Ipuin moduan eta, gainera, metodologia aktiboak erabiliz. Ikaskuntza kooperatiboa erabiltzen dugu proiektuak aurrera eramateko, eta horrela egin dute. Baina ez bakarrik gela barruan, hizkuntza ereduen artean ere izan da kooperazioa. Izan ere, A eta D ereduko ikasleek elkarlanean eta metodologia aktiboen bitartez sortu dugu. Kamishibaiak 8 lamina ditu eta haietan istorio guztia jasotzen da.

Ikasleak elkartasun azokan kamishibai kontakizunak eginen dituzte?

Bai, hala da. Alde batetik, interpretazioak egingo dituzte, gainera lau hizkuntzatan: euskaraz, ukraineraz, arabieraz eta gaztelaniaz. Hainbat herrialdetako eta jatorritako ikasleak ariko dira. Bestetik, guk erabili ditugun material guztiak erakusgai egongo dira jendeak kontsultatu ahal izateko: Giza Eskubideak, Garapenerako Hezkuntza eta 2030 Agenda. Gainera, aurreko urteetan egindako kamishibaiak eta butaiak, antzerkitxoak, ikusgai izanen dira, eta animatzen den edonork interpretazioak egiteko aukera izanen du.

Beraz, parte hartu ahalko da.

Bai, bai. Metodologia aktiboaren aldekoak gara, klasean eta institutuan bai, baina azokan ere bai.

Zerbait gehiago?

Jarduera berezi bat dugu. Aya izeneko Siriako neska batek Siriaren inguruan aurkezpen bat egingo du. Hurbiltzen den oro parte hartzera eta interpretazioa egitera animatuko dugu. Animatzen baldin bazarete, ongi etorri. Hurbildu ongi, ongi pasatuko dugu.


Pfizerren eta AstraZenecaren txertoen 92.200 dosi iritsi dira Forondara

Gaur goizeko lehen orduan, Pfizerren txertoaren 78.000 dosi eta AstraZenecaren 12.200 dosi iritsi dira Gasteizko Forondako aireportura.


Auto batek talka egin du Arantzazuko Ama ikastolako hesiaren aurka

Martutene pasealekuan istripua gertatu da eguerdian. 13:10 inguruan Martuteneko norabidean zihoan auto bateko gidariak kontrola galdu du, eta Arantzazuko Ama ikastolaren hesiaren kontra joan da. Ibilgailuan bi emakume zeuden, eta suhiltzaileek kopilotu zihoan 70 urteko emakume bat ibilgailutik atera behar izan dute. Gidariak hainbat kolpe hartu ditu, eta biak ospitalera eraman dituzte.

Kolpeak ez du inor zauritu, eta ibilgailua ikastetxeko jolastokiko hesian sartuta geratu da, sarrera nagusitik metro gutxira. Gurasoak “haserre” agertu dira, segurtasun neurriak eskatzen denbora daramatelako. Ingurua “ondo babestu gabe” dagoela eta “arriskutsua” dela uste dute.


Lan eremuko biolentziari, langile autodefentsa!

Asko dira lan eremuan ematen diren biolentziak, eta era askotarikoak ekartzen dituzten ondorioak. Lan jazarpen sotilenetik hasita istripu eta heriotzetaraino, kapitalismoak biolentziaren beharra du langile klasearen kontrol eta sumisioa bermatzeko. Are gehiago, Kapitalak beharrezkoa du izaera biolentoa, esplotazioan oinarritutako erlazio sozialak baititu oinarri.

Horregatik, Kontseilu Sozialista Buruntzaldearen Langile Autodefentsa Saretik lan eremuko biolentzien aurkako kanpainaren bitartez auzian sakontzen jarraituko dugu. Fenomeno honen inguruan hausnartu, izaera definitu eta modu eraginkorrean borrokatzeko tresnak sortzeko asmoz.

Lan istripuak, heriotzak... ez dira kasualitatez ematen diren gertakari isolatuak. Esplotazio kate baten azken katebegia dira. Eta biolentzia mota ezberdinek dakartzaten ondorioak ere kontaezinak dira: estresagatiko bajak, bizi kalitatearen galera, lesio fisikoengatiko desgaitasunak, produktu ezberdinengatik lan egiteak sortzen dituen gaixotasun eta heriotzak... Horrekin nahikoa ez, eta lanak ez ezik langabeziak ere ondorio aski negatiboak ditu langile klasearengan.

Gaur egungo gizarte kapitalistan adar progresistenek ere lana pertsonaren baliozkotasunaren erdigunean jartzen duten honetan, beharrezkoa ikusten dugu beronek sisteman duen funtzioa aztertzea, langileriaren boteretzerantz egiten ari gaben etengabeko bidean. Ez ditugu langile klasearen esplotazioan oinarritutako lan erlazioak onartuko, eta estrategia sozialistaren baitan gainditzeko beharrezkoak diren tresna eta jakintzak garatzen jarraituko dugu.

Beraz, dei egin nahi diogu egoera honetan aurkitzen den edota langileekiko jazarpenaren aurka lan egin nahi duen edonori kanpaina honetan parte har dezan, elkartasunez soilik lortuko baitugu langileriaren interesak lehen lerrora ekarri eta berauen defentsarako beharrezko diren bitartekoak eskuratzea. Adi hurrengo deialdiei!


Kanadako Crawford lakua, Antropozenoaren hasieraren ispilua

Lurra Antropozenoa izeneko epoka geologikoan sartu dela erakusteko froga gehiago aurkeztu ditu horren aldeko antropologoen lantaldeak.

Antropozenoa epoka geologiko moduan ezartzeko eztabaida zientifikoak beste pauso bat eman du. Estratigrafiako Nazioarteko Batzordeak (ICS) epoka horren abiapuntua hoberen islatzen duen tokiaren berri eman du: Kanadako Crawford aintzira. Hain zuzen ere, aro geologiko berriak markatzen duen tokiari «urrezko iltzea» deitzen diote —esate baterako, Zumaia eta Deba arteko flyschean Paleozenoaren bi garairen arteko horietako bi mugarri daude—. ICS Lillen (Frantzia) egiten ari da egunotan bilkura, eta horren harira eman du aurkikuntzen berri.

Geologoen artean eztabaida dago egun gauden aro geologikoaren izaera zehazteko: ofizialki, Holozenoan dago Lur planeta, duela 11.000 urtetik. Beste hainbat zientzialarik, berriz, uste dute Antropozenoan dagoela jadanik Lurra. Ideia horren sortzaile izan ziren Paul Crutzen eta Eugene Stoermer 2000ko hamarkadan, eta 2009an Antropozenoaren Lantaldea osatu zuten mundu osoko geologo talde batek, geologoen akademiak modu ofizialean ideia hori aintzat har zezan: euren arabera, Lur sistemaren prozesu nagusiak eraldatuta daude gizakiaren jarduerarengatik. Talde horretan hainbat eztabaida daude ixteko, besteak beste, Antropozenoaren abiapuntua noiz ezarri. ICSk Crawforden eta beste 12 tokitan pilatutako frogak aztertuko ditu erabakitzeko ea gizakiaren eragin hori izan den aro geologiko berri bat izendatzeko adinakoa.

Crawforden berezitasunak

Geologoek aipatu dutenez, Crawford lakuan aurkitutako sedimentuek azken milurtekoetan izandako ingurumen aldaketen erregistro ezin zehatzagoa erakusten dute. Besteak beste, Antropozenoaren hasieran garrantzi handia duen osagai baten aurkikuntza azpimarratu dute: plutonioa. Material hori 1950eko hamarkadan hidrogeno bonbekin egiten hasi ziren proben aztarna ezin hobea da, ordura arte gai hori kantitate txikitan baino ez baitzen topatzen. Geroztik, aurrekaririk gabeko hazkundea izan zuen plutonioaren aztarnak mundu osoan. 1970an entsegu nuklearrak egitea debekatuz geroztik, gutxitu egin dira arrastoak, baina handiak dira oraindik ere.

Kanadako Crawford lakuan aurkitu dituzte Antropozenoaren ezaugarri diren beste gai batzuk: ikatz zentralen errautsak, metal astunak, plastikoa...

Hain zuzen ere, 1950eko Azelerazio Handian gertatu zen kutsadura horren guztiaren eztanda. Antropozenoari buruzko Lantaldeak dioenez, higaduraren eta hirigintzarekin nahiz nekazaritzarekin lotutako sedimentuen garraioaren hazkunde nabarmena izan zen. Halaber, karbonoaren, fosforoaren eta nitrogenoaren zikloetan nahaste handiak gertatu ziren, bai eta goi mailako ingurumen aldaketa batzuk ere: berotze globala, itsas mailaren igoera, ozeanoen azidotzea eta itsasgune hilen zabalkundea. Aldaketa horietako askok milurteko askotan iraungo dute, eta Lur Sistemaren bidea eraldatzen ari dira. Proba horiek denak aurkeztu dizkiote ICSri, eta hurrengo urtean erabaki beharko du hark Lur planeta epoka geologiko berri batean dagoen ala ez.


13/13ko sententzia "injustizia" bat dela salatu dute egunotan Uribe Kostan

Arantza Zulueta, Jon Enparantza, Naia Zuriarrain eta Iker Sarriegiri ezarritako zigorrak salatzeko mobilizazioak egin dituzte egunotan eskualdean: aste akabuan elkarretaratzeak egin dituzte Berangon, Erandion, Itzubaltzeta/Romon eta Sopelan; gaur, astelehenean, hainbat herritarrek Algortako Makaleta etorbidea moztu dute sententzia hori "denboraz eta lekuz kanpo" dagoela deitoratzeko.

Joan den uztailean hasitako 13/13 auziaren sententzia kaleratu du orain gutxi Espainiako Auzitegi Nazionalak. Horretan, zazpi urte eta erdiko espetxe zigorra ezarri zaio Arantza Zulueta abokatuari, eta hiru eta lau urte artekoak Jon Enparantza, Naia Zuriarrain eta Iker Sarriegiri, euskal presoen alde egindako lanagatik; epaiketara deitutako beste hiru kideak absolbitu dituzte.

Sententzia hori bidegabekeri bat dela salatu dute eskualdeko hainbat herritarrek egunotan, "zigor hauek konponbide demokratikoa oztopatzen dutelako". Hala, dozenaka lagunek elkarretaratzeak egin dituzte zapatu-domekan Berangon, Erandion, Itzubaltzeta/Romon eta Sopelan. Gaur, astelehenean, gainera, hainbat lagunek Algortako Makaleta etorbidea, Fadura parean, ekintza informatibo bat egin dute sententziaren nondik norakoak azaldu eta deitoratzeko.

Joan den uztailean hasitako auziaren sententziak zazpi urte eta erdirainoko espetxe-zigorrak ezarri gura dizkie presoen eskubideen defentsan lan egin zuten zazpi pertsonari pic.twitter.com/Dft0l0rPow — Iker Rincon (@irincon_) April 4, 2022

Kritikatu dutenez, sententzia hori injustizia bat da, "irregulartasunez eta eskubide urraketez gainera, berme juridiko oso gutxirekin burututako epaiketa baten ondorioz hartutakoa delako".

"Gure herrian konponbide demokratikorako hasitako aro berriaren ostean, 'dena ETA da' printzipioa oinarri duten jarduerak salatu nahi ditugu. 13/13 makro-epaiketa denboraz eta lekuz kanpokoa izan da, eta Euskal Herrian elkarbizitza demokratikoa eraikitzeko herritarron gehiengoa egiten ari garen bidearen kontrako norabidean da", azaldu dute.

Horregatik, sententziarekiko sumina kaleetara eramateko asmoz, apirilaren 9an, zapatuan, Bilboko Jesusen Bihotzetik 17:30ean hasiko den manifestazioan parte hartzeko deia egin dute.


Urrezko Binakako Aizkolari Txapelketan ariko da Zigako Joxean Etxeberria igandean Aizarnan

Unai Otaegi zizurkildarrarekin bikote eginez, Txapartegi-Peñagarikano eta Zaldua-Elorriaga II.a izanen ditu arerio

XXII. Urrezko Binakako Aizkolari Txapelketako hirugarren jardunaldia jokatuko dute urtarrilaren 17an, igandean 12:00etan Aizarnan (Gipuzkoa). Zigako Joxean Etxeberria izanen da eskualdeko ordezkari bakarra, Zizurkilgo Unai Otaegirekin bikote eginez. Luis Txapartegi (Aizarna)-Kepa Peñagarikano (Azpeitia), Xabier Zaldua (Zumarraga)-Julen Aranberri Elorriaga II.a izanen dituzte arerio.

Unai Otaegi zizurkildarrarekin bikote eginez, Txapartegi-Peñagarikano eta Zaldua-Elorriaga II.a izanen ditu arerio

XXII. Urrezko Binakako Aizkolari Txapelketako hirugarren jardunaldia jokatuko dute urtarrilaren 17an, igandean 12:00etan Aizarnan (Gipuzkoa). Zigako Joxean Etxeberria izanen da eskualdeko ordezkari bakarra, Zizurkilgo Unai Otaegirekin bikote eginez.

Luis Txapartegi (Aizarna)-Kepa Peñagarikano (Azpeitia), Xabier Zaldua (Zumarraga)-Julen Aranberri Elorriaga II.a izanen dituzte arerio.


Mintzalagun izateko gonbidapena luzatu dute, "merezi duelako"

Martxan da Mintzalaguna ekimenaren ikasturte berri bat. Aurtengo leloa da Noiznahi, nonahi, eta aurten bereziki egitasmoak dituen aldaera ezberdinetan jarri nahi izan dute arreta. Izen-ematea zabalik egongo da urrian zehar ere, Mintzalaguna.eus atarian edo bailarako euskara elkarteetan.


Urte amaiera

Urte amaiera benetan zerbaiten bukaera izan dadila, azkenak ez dezala ondorengorik izan, mamuak ez gaitzala berriro ezustean harrapatu…

Badihoakigun urtea azkenetan den honetan, atzera begiratuz gero sortzen zaigun sentipen nagusia harridura da, zalantzarik gabe. Gaur urtebete inork ez zukeen pentsatuko, ezta bere amesgaizto ilunenetan ere, horrelako zerbait biziko zuenik.

Kalera irtenez gero kolorezko itzalak ikusi ditzakegu bakarrik, aurpegiak sekretupean dira, arnasa ez da lurruntzen egun hotzenetan ere, eta sarri ez dakigu albotik pasa den hori gertukoren bat ala sekula ikusi gabekoa ote den. Leku publiko eta pribatuetan mesfidantza eta beldurra irudikatzen dituen tarteari eusten diogu, hurkoa arriskutsua bailitzan. Eta ikusten ez duguna beldurgarriagoa omen da, zaharren egoitzetan zabaldu den hilzoria, zainketa berezietako gelatako sufrimendu isila… Eta etxeetan langabezia edo langabeziari beldurra, gaitza edo gaitzari beldurra, etorkizun eza edo etorkizunari beldurra…

Denbora, gizakiok asmatu genuen munduan kokatzeko, ingurua antolatzeko, gertakariak bereizteko… Horregatik, pasatze hori menderatzen dugula iruditzen zaigu eta denbora tarte horien amaierak aldaketaren ilusioari lotzen ditugu. Bihar beste egun bat izango dela esan ohi dugu, edo urtea behingoz amaitu dadila erein dituen gaitz guztiak egutegiaren orrien gisa haizeak eraman ditzan. Historiako urterik txarrena izan dela 2020a diote zenbaitek. Gaur egun bizi garenontzako urte gordinena dela diote gehienek, denborak ez digulako aukerarik eman bortitzagoak diruditen hondamendiak ezagutzeko.

Ezagutzen dugun guztia hankaz gora jarri duen birus honek berdindu egin gaitu gizaki oro, boteretsuenak, aberatsenak, bere izaera ukatu dutenak, arriskutik kanpo zeudela uste zutenak… guztiak erori dira, edo jausteko arriskua sumatu dute. Urte amaieratan hamabi hilabetetan zehar gertatutakoaren azterketa egin ohi dugu, onena eta txarrena, ustekabekoa eta espero genuena, gertukoa eta urrutikoa gogoratzen ditugu eta datorrenaren aurreikuspenak egin. Aurten hala ere, hori ere aldatu da, gertatutakoa ez dugu oraindik asmatu eta etor litekeenari buruz ezjakintasuna da nagusi.

Beti zirriborro hutsa izan ohi den etorkizuna inoiz baino lausoagoa da, gaitzaren handitasunak ezerezean desegin du bestetan desira edo amets izan zitekeena. Zerbait eskatzekotan iritsi orduko pasoko diren egun horiei, amaierak behingoz ondorioren bat izan dezala erregutuko diegu. Urte amaiera benetan zerbaiten bukaera izan dadila, azkenak ez dezala ondorengorik izan, mamuak ez gaitzala berriro ezustean harrapatu… Eta berriro ez dezagula pentsatu, guri garatu eta aberatsoi horrelakoak ezin zaizkigula gertatu.


Gizarte aurrerapenak «sozialisten eskutik» iritsi dira, Anduezaren arabera

Lan Erreforma laudatu du, eta «sozialisten lorpenez» jabetu nahi izatea leporatu dio EAJri. Laespadak industriaren garrantzia nabarmendu du


Berdelaren txapelketa irabazi du Unai Urangak, Mutrikun

Zesta-puntako Berdelaren txapelketa jokatu dute Mutrikun. Atzo jokatu ziren txapelketako azken partidak, eta emaitza gazi-gozoa izan da Zumaiako Pilota Elkartearentzat.

Gozoa Unai Uranga zumaiarrarentzako izan da. Eñaut Urreisti mutrikuarrarekin bikotea osatuta, lehen mailako partida eta, ondorioz, txapelketa bi setetan irabazi zuten: 13-11, 13-8.

Sentsazio gazia, berriz, Gonzalo Agirre eta Ander Uretarentzako izan da. Finala jokatu zuten bigarren mailan, baita galdu ere: 7-13, 13-12, 2-5.


Elkarretaratzea: 'Indarkeria matxista orori aurre egin'


Anaitasunak eta Lagun Onakek lagunarteko partida jokatuko dute etzi Txerloian

Lagunarteko derbia 19:00etan jokatuko dute etzi gizonen lehen bi taldeek Txerloia futbol zelaian. Norgehiagokarako sarrera doakoa izango da zale guztientzat.

Anaitasunaren eta Lagun Onaken gizonen lehen taldeek elkarren aurkako lagunartekoa jokatuko dute etzi, asteazkena, Txerloia futbol zelaian. 2022-23 denboraldirako prestatzen ari dira beste urte batez Espainiako Hirugarren Mailan arituko diren bi taldeak, eta etzi, 19:00etan jokatuko dute partida. Partida ikusteko sarrera doakoa izango da jarraitzaileentzat.

Hurrengo asteburuan, irailak 10-11, ekingo dio Anaitasunak sasoi berriari. Aurreneko partida Pasaiaren aurka jokatuko du Xabi Artetxe entrenatzaileak zuzentzen duen taldeak; etxetik kanpo arituko dira, hain zuzen, Pasaiako Jesus Mari Zamora zelaian.

Lagun Onaken aurkako derbiak, berriz, honako asteburu hauetan jokatuko dituzte gorritxoek: Azpeitian, abenduak 3-4 asteburuan jokatuko dute, eta Txerloian, 2023ko apirilak 1-2 asteburuan.


San Antonio Eguneko bazkarirako izen ematea zabaldu du Orioko Kofradiak

Interesa duten jubilatuek, gaur edo ostiralean pasa beharko dute kofradiatik izena ematera.

Hilaren 13an izango den San Antonio egunerako bazkaria antolatu du Orioko Kofradiak. Urtero lez, 12:00etan meza izango da elizan, eta ondoren, jubilatuentzako bazkaria, 14:00etan, Altxerrin. Ordu laurden lehenago aterako da bazkaltzera joateko autobusa, 13:45etan, Arkaitz tabernaren paretik.

Bazkarian izena emateko, kofradiara (Anbulategi azpira) bertaratu behar da, gaur edo ostiralean. 8:30-13:00 ordutegiarekin egongo da irekita.


Prefabrikatutako greben pilula lasaigarria

Urriaren 24 eta 25erako, gaur eta bihar, sindikatuek grebara deitu dute Hezkuntzan eta Sektore Publikoan. Eta azaroaren 30ean Greba Feminista, eta abenduaren 19an berriz ere Sektore Publikoa. Lau greba egingo dira ikastetxean bi hilabetetan, baina ziurrenik langileon asanbladarik batere ez. Gutako bakoitzak indibidualki erabakiko du greba egin ala ez: aukeraketa indibiduala eta askea... gure artean konfliktorik egon ez dadin. Grebaren aldarrikapenak sindikatuek —subentzionatutako protestaren profesionalek— bidaltzen dizkigute, protestaren lehentasunak aldez aurretik jada egituratuta, prefabrikatuta... Hain da erraza; ez duzu ezer egin behar, guztia eginda dakarte. Egin beharreko bakarra da, menu batean bezalaxe, bata ala bestea aukeratzea, ala biak!... «Ui, niri 24koa gustatzen zait gehiago, hori egingo dut». Huelga a la carta. Hau bai askatasuna gurea, hau zortea! Ikastetxeak mintegi-buruen bilera atzeratu du eta greba egun horietan zeuden bilera edo ebaluazioak atzeratuko ditu, bidea lautuz, konfliktoa egon ez dadin, noski. Irakasleoi zuzendaritzatik galdetu digute greba egiteko asmoa dugun edo ez, eta ondoren galdetegiaren emaitzak gurasoei komunikatu zaizkie... konfliktorik egon ez dadin. Gero, greba egunean, manifara joango gara eta munizipalek bidea egingo digute, kotxeak geldiaraziz... konfliktorik egon ez dadin, badakizu. Falta den bakarra, ikastetxetik manifara taxi bat jartzea da... Hau bihurtu dira gaur egungo grebak, eta asko aldendu dira jatorrizko grebaren zentzutik, non, besteak beste, konfliktoa, desordena eta kaosa sortzea ezinbestekoa zen. Egia esateko, greba egiteko modu honek plazebo hutsaren zantzu guztiak ditu; kontzientzia txarren aurkako plazeboa. Greba a la carta, baina, hori bai, konfliktorik gabe, desordenarik gabe. Ez du inolaz ere aditzera eman nahi greba egiteko nahikoa motiborik ez dagoenik, baina benetan uste al du inork, prefabrikatutako eta subentzionatutako greba formatu honekin benetako aldaketarik lortuko denik, langileon kontzientzia txarra isilaraztea ez bada? Gainbeheran dagoen ongizate gizarte honetan, ez al dira langileon kontzientzia baretua eta aukeratzeko askatasunaren fikzioa benetan ezer aldatuko ez dela bermatzeko biderik eraginkorrena?


«Matxisten» alde egindako dekretua

Hondarribiko Udalak Alarde fundazioari aurten emandako baimena aztertu zuen EH Bilduk lehengo astean. «Baimen bat emateko testu neutro bat izan behar luke», oroitu zuten: «Bada, ez da batere neutroa».


Arabako, Gipuzkoako eta Bizkaiko alkateak elkartu ditu EUDELen batzar orokorrak Laudion

Urteko azken batzar orokorra ospatu du EUDELek, Euskadiko Udalen Elkarteak, Laudioko Kasinoan. Beste askoren artean, bertan izan da Gorka Urtaran Gasteizko alkatea eta EUDELeko elkarteburua. Gaur egungo aldaketa sakoneko testuingurua udalgintzarentzat aukera bat dela azpimarratu du Urtaranek.

Euskal Autonomia Erkidegoko hiru lurraldetako alkateak elkartu dira gaur goizean Laudioko Lamuza Parkeko Kasinoan, EUDELen urteko azken batzar orokorra ospatzeko. Laudiokoa izan da tokiko agintaldi honetako azken ohiko bilera. Izan ere, 2023ko maiatzeko udal hauteskundeekin batera amaituko da egungo agintaldia.

Eskualdeko alkateen ordezkaritza zabal batek ere hartu du parte bilkuran; hala nola, Arrankudiaga-Zolloko, Amurrioko, Okondoko eta Laudioko alkateek. Encina Castresana Aiarako Kuadrillako lehendakaria ere bertan izan da.

Udalgintzarentzako aukera

Ander Añibarro Laudioko alkateak eman die ongi etorria bilkuran parte hartu duten tokiko ordezkari guztiei, eta Gorka Urtaran Gasteizko alkate eta EUDELeko elkarteburuak hartu du hitza jarraian. Urtaranek azpimarratu du "ziurgabetasunak" markatutako egungo testuingurua “Euskal udalgintzarentzat aukera-une bat" dela, eta aprobetxatu beharra dagoela.

Egungo agintaldiko azken ohiko bilkuran Urtaranek balioa eman nahi izan dio azken bi urteetan bizi izandako “aurrekaririk gabeko” egoeren aurrean beti lehen lerroan egon diren udalen “erantzun eredugarria", hala nola COVID-19aren pandemia edo Ukrainako errefuxiatuen harrera.

Lehentasunak eta erronkak

Gaurko bilkuran ere, Azpeitiko alkate Nagore Alkortak eta Jose Antonio Santano elkarteburuorde eta Irungo alkateak 2021eko urteko kontuak eta 2023ko ekitaldirako elkartearen aurrekontua aurkeztu dituzte. EUDELek 3.407.793,71 euroko aurrekontua izango du datorren urterako, eta horrekin batera urteko erronka nagusiak definitu dituzte ere.

Barne erronkei dagokionean, bi definitu dituzte: kohesio instituzionala eta kohesio emozionala. Lehenengoak "euskal udalen interes orokorren defentsa eta ordezkaritza" sustatzeari egiten dio erreferentzia; bigarrenak, aldiz, "euskal gizartearen balioak, balio demokratikoak eta Europako espiritua sustatzeari".

Tokiko administrazioetako lanpostuak egonkortzeko oinarri komunak ere ezarri dituzte gaurko bilkuran. Guztira, 3.477 plaza eskaini dituzte hiru lurraldeetako 234 tokiko erakundetan. EUDELek lurralde historiko bakoitzeko prozesu bateratuak koordinatzeko ardura bere gain hartuta, toki-erakunde guztiek dagozkien deialdiak gauzatu ahal izan ditzaten.

Herrialde-erronkak

Azkenik, herrialde-erronka bezala definitu dituzten hiru trantsizio prozesuei aurre egiteko beharra aldarrikatu du EUDELek: sozial-demografikoa, digitala-ekonomikoa eta energetiko-klimatikoa.

Hain zuzen ere, trantsizio-energetikoaren arloan energia-eraginkortasunaren eta energia berriztagarrien aldeko apustu irmoa egin du EUDELek. “Udalok zeregin aktiboa eta giltzarria dugu klima-aldaketari aurre egiteko, gure udalerrietan berriztagarriak bultzatuz", aldarrikatu dute Kasinoko bilkuran. Bide horretan, arreta berezia jarriko dute Europako Next Generation funtsek ekar dezaketen finantzaketa lerroan. Honezkero, 187 udalek 122 milioi eurotik gorako kopurua jaso dute.


Donostiako etxebizitzaren aldeko itun handi bat proposatu du Victor Lasak

Elkarrekin Podemos, Ezker Anitza-IU, Equo Berdeak eta Alianza Verde ezkerreko koalizioak bihar aurkeztuko du Donostiako udal hauteskundeetarako zerrenda. Era berean, orduan argituko dute izen bateratua –Elkarrekin Donostia koalizioaren ordezkoa izango da–. Gaur, berriz, Victor Lasa alkategaiak etxebizitzaren arazoari aurre egiteko proposamenen berri eman du Bulebarreko kioskoan. Ahal Dugu Euskadiko koordinatzaile nagusi eta Unidas Podemoseko diputatu Pilar Garridok ere parte hartu du.

Udal talde guztiei eskaini die etxebizitzaren aldeko itun handi bat sinatzea, etxebizitzaren lege berria aplikatzeko konpromisoa har dadin. Itun handi hori hiru zutabetan oinarrituko litzatekeela adierazi du Lasak: “Tentsiopean dagoen eremu oro deklaratzea alokairuaren prezioa arautzeko, hurrengo legegintzaldian Babes Ofizialeko Etxebizitzen %9 lortzea, Europar Batasuneko batez bestekora hurbiltzeko, eta Babes Ofizialeko Etxebizitzak alokairura bideratzea, erosketara bideratu beharrean”.

Bulebarreko kioskoa apropos aukeratu du koalizioak, “etxebizitza eskubidearen aldeko elkarteen eta kolektiboen borrokaren sinboloa” delako, eta han hainbat ekitaldi egin dituzte “hirian etxegabetzeak geldi daitezela eskatzeko”. Lasak azaldu duenez, hiriko etxebizitzaren arazoa konpontzeko beharrezkoa da Etxebizitzaren Estatuko Legea bere osotasunean aplikatzeko konpromisoa hartzea; “bere ahalmen osoarekin, ematen dituen tresna guztiak erabiliz”.

Alderdi guztiei luzatu die proposamena alkategaiak. Marisol Garmendia PSE-EEren hautagaiari, berriz, ondorengo eskaera luzatu dio: “Donostian Estatuko Etxebizitza Legearen aplikazioari buruzko iritzia eman dezala, guk gaur egun egiten ari garen moduan. Herritarrek eskertuko lukete”.


Urrestillako XVIII. San Joan Herri Krosa, bideoan

Sanjoanen atariko asteburuaz gozatzen ari dira Urrestillan. Ostiral gauean pilota jaialdiarekin hasi zen giroa berotzen, eta atzo arratsaldean XVIII. San Joan Herri Krosa egin zuten. Txiki eta handi, beroari aurre eginez aritu ziren dozenaka parte hartzaile.

Aitor Mimenzak eta Maite Etxezarretak irabazi zuten proba nagusia.


Iritzia: 'Osinbeltzen berreskurapena 'Baietzaren' truke?'

Zestoako Harrobia Herri Plataforma: "Denok ados gaude puntu batean: harrobiaren berreskurapenean. Baino ezin dena esan da harrobia berreskuratzeko modu bakarra Gipuzkoako Foru Aldundiak eta GHKak proposatzen dutena dela. Bi erakunde hauek egiten duten planteamendua zera da: “proiektu honi ezetza ematen badiozu harrobia ez da berreskuratuko”, zigor bat dirudi Ezetza emateagatik. Ez du balio esatea bere egunean aurkeztu zen proiektua harrobia berreskuratzeko oso garestia dela, zeren eta erakundeek benetako borondatea izango balute eremu hau berrreskuratzeko, ez gintuzten tesitura honetan jarriko, “eremu hori proiektu honi Baietza ematen badiozu bakarrik berreskuratuko da”. Bestalde, esaten zaigu harrobiaren gaurko egoera oso txarra dela eta ustiatzen ari den/diren enpresak kutsadura sorzen ari direla; orduan galdera da: Nork dauka harrobiaren gaurko egoeraren erantzunkizuna? zeinek dauka ingurugiroa eta herritarron osasuna zaintzearen erantzunkizuna? eskertzekoa da herriari kontsultatzea, baino xantaiarik gabe. Beraien proiektuan fidatzeko esaten digute. Baina ez da fidagarritasuna kontua, baizik eta ingurumen eta osasun arriskua da herriarekiko dagoen gertutasuna kontuan izanda. Bizigabeak edo inerteak izango direla esaten zaigu ahoz, baino orain arte dokumentatuta inork ez digu demostratu baieztapen hori. Gainera, Gipuzkoako Batzar Orokorretara Bilduk gonbidatuta joan zen Josep María Tost i Borràsek (Kataluñako Hondakinen Agentziako Zuzendariak) esan zuen ez duela ezagutzen hondakinak inertizatzen edo bizigabetzen dituen plantarik. Cerdanyolako Elena Harrobian gertatutako desastreari buruz ere galdetu zitzaion. Bere erantzuna zera izan zen, proiekto hura ez zela ondo atera gainerako zatikia tratatu gabe botatzen zelako. ¿Nola? Hemeroteka begiratzen badugu, herritarrei hondakin bizigabeak/inerteak emango zirela agindu zitzaien: “: “La comarca pone en marcha el primer depósito de residuos inertes. Una vieja cantera de Cerdanyola recibe las primeras balas empaquetadas”: Diari de Sabadell de 1 de desembre de 2007. Foru Aldundi berak orain Cerdanyolari buruz hitzegia ekiditen du, baina bere dokumentu “Aurrerapen Dokumentuaren Garapenerako Estrategian 2008-2016 (Gipuzkoako Hondakinen Kudeaketa Planarena), 59.garren orrialdean, eredu bezala Cerdanyola jartzen zuen: “Kasurik hurbilena Katalunian ari da garatzen, 2005ean Badalonako udalerriko harrobi zahar batean abian jarritako lehen esperientzia pilotuaz (...).UPCk prestatutako txosten teknikoko emaitzen argitan, aktibitate biologikoa zeharo murrizten da denbora gutxian, eta aldi berean nabarmen murrizten da fardel barnean metano gasa sortzea, egonkortzeko joera batez gainera. Lixibiatuak ia-ia agertu ere ez dira egiten, eta sortzen direnak kutsadura maila baxukoak dira.” Beraz, lehen jarraitu beharreko zen eredu hau, orain desastre bat izan dela ikustean sortzen dituen lixibiatu eta gasen ondorioz itxi ezinda dabiltzalarik, inork ez du hitzegiten Cerdanyolari buruz. Gertuagoko adibide bat ere badaukagu Artigaseko Zabortegian (Bizkaian) gertatu dena. Tratatu gabeko hondakinak bota ziren eta politikoen saiakeren erdian gertatutakoaren erantzule bat bilatzeko asmoz, kaltetuak betikoak gara, herritarrak. Irregulartasun hauek denak kasurik onenean prozedura bat jarraitu ondoren santzio edo multa batekin eta neurriak jartzeko eskaerarekin amaitzen dira, baina ez zabortegia isten. Nola itxiko da ba zabortegi bat, horrenbeste diru gastatu ondoren berau egokitzeko, Gipuzkoa osoko zaborrak jasoko dituena gainera, nahiz eta kutsadura sortu? Kontuan izan hau irekitzen denean, beste denak itxita egongo direla eta hor ez dago atzera bueltarik. Esan dugu harrobia berreskuratzeko modu asko egon daitezkeela eta erakundeak benetako borondatea badaukate, aurkituko dituzte formulak lehenik eta behin, gaur egun harrobia kutsatzen ari diren enpresa ustiatzaileen iharduera gelditzeko eta, bestalde, ekonomikoki eramangarriago den modu batean harrobia berreskuratzeko. Agintzen zaiguna oso “perfektua” izanda ere, arrisku oso haundia dakar berarekin, gauza bat proiektua da eta bestea errealidadean gertatu daiteekena. Gipuzkoa osoan irekita egongo den zabortegi bakarra izango da eta epea oso luzea da, hamabost bat urte (edo gehiado, nork daki!). Beste leku batzuetan gertatu diren adibideak ikusita (beste horrenbeste daude), arrisku hori ez dugu jasan nahi. Kasu honetan daturik garrantzitsuena honako hau da: gure etxe ondoan dago harrobia!!!"


Gazte Mailako IV. Aurresku Txapelketa Nagusia, igandean

1990eko hamarkadan Gipuzkoako Euskal Dantzarien Biltzarreko kideak Aurresku Liga antolatzen hasi ziren. Urte horietan sartu duten berrikuntza nabarmenena liga bateratu bat sortzea izan da. 2018-2019 denboralditik, neska-mutilek batera lehiatzen dute, eta egiten den banaketa soilik adinaren araberakoa da. Aurresku Liga horretan, dantzari bakoitzak hiru sailkatze txapelketetan hartzen du parte, eta bakoitzean lortutako sailkapenaren arabera, puntu batzuk eskuratzen ditu. Puntu horiek sailkapenera batzen dira, eta ongien sailkatu diren dantzariak finalerako klasifikatzen dira. Final horren xehetasunak eta funtzionamendua gaur goizean azaldu dituzte Estibalitz Iturria Gipuzkoako Euskal Dantzarien Biltzarreko koordinatzaileak, Jon Dorronsoro Legazpiko Sustraiak Dantza Taldeko kideak eta Juantxo Maia Errenteria-Oreretako Erein Elkarteko kideak.

Final horiek asteburu honetan jokatuko dira, Gazte Mailako Aurresku Txapelketa Nagusia bezala ezagutzen dena. Aurtengoa izango da txapelketa horren laugarren edizioa. Final horietan 2007 eta 2014 urteen artean jaiotako dantzariek hartuko dute parte, eta gazte horiek hiru multzotan banatu dituzte adinaren arabera: A, B eta D kategoriak. A multzoan 2012, 2013 eta 2014 urteetan jaiotako gazteak daude; B kategorian 2009, 2010 eta 2011 urteetan jaiotakoak; eta D taldean, berriz, helduenak, 2007 eta 2008 urteetako gazteak.

Finalak, bi herritan

Aurresku Txapelketa Nagusiko final horiek bi udalerritan izango dira: larunbatean Legazpin, eta igandean, Errenteria-Oreretan. Guztira, 55 dantzarik hartuko dute parte bi egun horietan. Legazpiko saioa 16:30ean hasiko da herriko azokan, eta D saileko dantzariek hartuko dute parte Sustraiak Dantza Taldeak antolatu duen dantzaldian. Goiz Deia txistulari taldearen laguntzaz, dantzariek Betronio handia, Aurkez aurke eta Agurra dantzatuko dituzte.

Bigarren saioa, berriz, gurean izango da, Errenteria-Oreretan, eta Erein Elkarteak antolatu du. Lehia igandean izango da, 11:30ean, Niessen Kulturgunean. Oreretako saioan A eta B saileko dantzariak ariko dira nor baino nor. Donibaneko Itsas Mendi txistulari taldearen laguntzaz, A multzoko gazteek Ormatxulo eta Agurra dantzatuko dituzte; eta B taldekoek, Hondarribi handia eta Segurako zortziko zaharra.


Guaixek hauteskunde gaueko emaitzak zuzenean emanen ditu

Webgunea datu iturri ofizialekin zuzenean konektatuko da, datuak automatikoki ekartzeko zenbaketa aurrera doan neurrian. Guaixe kide den TOKIKOM sarean dauden euskarazko tokiko hedabideen elkarlanaren fruitu da.

Igandekoa hauteskunde gaua da. Nafarroako Parlamentua, ibarreko hamalau udal eta hamalau kontzeju berritzeko botoa emanen dute sakandarrek. Hauteskunde mahaiak 20:00etan itxi ondoren hasiko dute boto zenbaketa. TOKIKOM sarea osatzen dugun euskarazko toki komunikabideek aurrekaririk gabeko ahalegina egingo dugu hauteskundeen emaitzak zuzenean emateko. Lan horren ondorioz, guaixe.eus webguneak igande gauean uneoro eguneratuko ditu datuak iturri ofizialen informazioarekin.

2020ko Legebiltzarreko Hauteskundeetan proba pilotu arrakastatsua egin ondoren, igandean, lehen aldiz, TOKIKOM sarearen plataformako 26 webguneak zuzenean konektatuko dira datu iturri ofizialekin, datuak automatikoki ekartzeko zenbaketa aurrera doan neurrian. Eta, esan bezala, webguneak uneoro eguneratuko ditugu iturri ofizialen informazioarekin.

Bost iturri

TOKIKOM Plataformaren garapen teknikoa daraman CodeSyntax enpresan lau langile dabiltza azken asteotan sistema guztia prestatzen. Erronkarik handiena datu iturrien aniztasuna da: Udal Hauteskundeetako datuak Espainiako Barne Ministerioak eman behar ditu, eta Foru Hauteskundeetakoak berriz, Foru Aldundiek eta Nafarroako Gobernuak. Bost datu iturri dira, bakoitza bere irizpide eta ezaugarri propioekin, eta horrek lan asko ematen du informazioa bateratzeko orduan.

Automatikoki iritsiko den informazio hori, gainera, egoki uztartu behar da tokian tokiko kazetariek unean eskuratu dezaketenarekin, gehi igarotako hauteskundeetakoekin, konparazio historikoak eta abarrak egin ahal izateko. Eta bukatzeko, datu guztiak modu atsegin eta ulergarrian erakutsi behar dira, webgunerako, papererako eta telebistetarako.

Hau dena posible da TOKIKOM osatzen dugun komunikabideok gure egitura teknikoa batera eta elkarlanean garatzeko martxan ditugun foro eta lan-taldeei esker. Garapen tekniko konplexuak dira, eta toki komunikabideondako eskuraezinak lirateke gutako bakoitzak bere aldetik egiten saiatuz gero. Ez da erronka erraza, baina ahaleginak merezi du, herriz herriko egunerokoan hainbesteko eragina duten Hauteskundeen informazioa modu arduratsu eta profesionalean eman ahal izateko.

150 langiletik gora lanean

Euskarazko tokiko komunikabideok asteak daramatzagu herriz herriko egunerokoan eragin berezia duten hauteskundeen jarraipena egiten. Erredakzioetan ahalegin eskergak egiten ari gara egunotan. Igandeari begira, azken egunotako ahalegin hori biderkatu egingo da. TOKIKOM sareko komunikabide guztiak kontuan hartuta, 150 langiletik gora ariko gara lanean igandean, herriz herri eta auzoz auzo, hauteskundeetako emaitzen informazioa ahalik eta zehatzen emateko.


Sagardoetxea bisitatzeko eta otordu bereziekin gozatzeko aukera izango da igandera arte

Zazpi txanda antolatu dituzte Sagardoetxea bisitatzeko, eta otordu batekin bukatzeko aukera izango dute bertaratzen direnek.

Aste honetan ere Sagardoetxea bisitatzeko aukera izango da. Gaurtik ostiralera arte zazpi txanda antolatu dituzte, bisitak goizean eta arratsaldean egin ahal izateko. Honakoak dira bisitak egiteko ordutegiak: 11:00, 12:00, 13:00, 16:00, 17:00, 18:00 eta 19:00.

Ohiko bisita berezitasunez bete dute Sagardoetxean. Izan ere, oporraldi honetan gazta dastaketa gehitu diote azalpen eta erakusketa saioari. Hala, sagardoa dastatzearekin batera, Euskal Herriko gaztak ere dastatzen dituzte bisitariek; hala nola, Idiazabal J. D. gazta, Roncal J. D. gazta eta Iraty J. D. gazta.

Bisita amaitzerakoan, nahi dutenek sagardotegiko otordu batekin borobildu dezakete esperientzia: «Txotxaren errituaz gozatu eta sagardoaren kulturako esperientzia borobiltzeko».

Prezioei dagokienez, bisita gidatua eta dastaketa egiten duten helduek 7 euro ordaindu beharko dute, 10-17 urte bitarteko gazteek 5 euro eta 0-9 urte bitarteko haurrek doan izango dute sarrera. Otordua gehitu nahi dioten helduek, berriz, 42 eurotik aurrera egin ahal izango dute, 10-17 urte bitartekoek 23 eurotik aurrera, eta haurrek 20 eurotik aurrera. Sagardotegiko ohiko menua izango dute helduek, eta menu bereziak dastatzeko aukera dute gazteenek.

Interesa dutenek erreserba egin beharko dute 943 55 05 75 telefonora deituta, info@sagardoetxea.eus helbidera idatzita edota www.sagardoetxea.eus webgunean eskatuta. Helbide horietan informazio gehiago eskuratzeko aukera ere badago.


Txakolin Eguna, gaur Santa Barbaran

Urtero bezala, ekaineko lehen larunbatarekin batera, gaur Hernanin tradizio haundia duen Txakolin Eguna antolatu dute Santa Barbara elkartean, Iturriaga kaleko 12. zenbakian. Eguerdiko 12:00etan irekiko dira elkarteko lorategiko ateak eta bertara joaten direnek 14:00ak arte gozatu ahal izango dute txakolin mota desberdinez. 1994 urtean abiatu zen Txakolin Eguna Santa Barbara elkartean, orduko bazkide batzuen ekimenez.


"Eskertuta sentitzeko modukoa da"

Duela 40 urte inguru, Julio Marques Amillo faltzestarra Olaztira etorri zen. Sorterrian zuen zaletasunarekin jarraituz, Olaztiko erraldoien konpartsaren arduraduna bihurtu zen.

Aurten festak bertan behera gelditu direnez, azken 40 urteetan ez bezala, erraldoiak ez dira aterako.

1. Noiz hasi zinen Olaztiko erraldoiak eramaten?

Hemen 45 bat urte egin behar ditut; hona etorri eta gutxira hasi nintzen, 1983. urtean.

2. Zergatik hasi zinen?

Ni Faltzestik nator, eta Faltzesen, alabak txikiak zirenean, erraldoiak dantzatzen nituen lagun batekin. Bertan erraldoiak dantzatzen nituenez, garaiko apaizak esan zidan Olaztin bazirela erraldoi batzuk, eta ea zerbait egin nezakeen. Festetan Falcesera joaten nintzen hemen ez zegoelako erraldoirik. Proposamenari baietz esan nion, eta erraldoiak ateratzeko lagun kuadrilla bat lortu zuen.

3. Nor dira Olaztiko erraldoiak?

Aurretik Errege Katolikoak zeuden. Zaharberritu zituztenean, aurpegi berriak egin zizkieten, Nafarroako Erregeen aurpegiak: Blanca Nafarroakoa eta Iñigo Aritza. 1990. urtean jende askok erraldoiak dantzatzeko interesa agertu zuenez, orduko alkateari beste bikote bat egitea eskatu nion. Duela zazpi urte nirekin batera erraldoiak ateratzen zituen laguna hil zen, Miguel, eta erraldoi berrietako bati bere aurpegia jartzea proposatu nuen. Alargunak baimena eman zigun, eta erraldoia egin genuen. Falcesko konpartsak babestu zuen. Emakumezkoari Paloma izena jartzea proposatu zuten, Olaztin Paloma deitzen zen emakume ospetsu bat zegoelako. Hemengo jantzi tradizionalak jarri genizkien. Lau buruhandi daude: Andereñoa, Paloma, Pailazotxoa eta Deabrua. Betikoak dira. Haurrendako bi zizare egitea proposatu nuen, eta herriko jostun tailer batek egin zituen.

4. Aurretik erraldoi gehiago izan ziren?

Errege Katolikoen faktura 1975koa da. Nik uste aurretik ez zegoela besterik. Bi horiek erosi zituzten, behin-edo dantzatu zituzten, eta, gero, utzi zituzten. Ni hasi nintzenean konpondu zituzten, eta hasieran haiekin ateratzen ginen. Pixkanaka erraldoiak ezagunagoak egin ziren.

5. Herriaren babesa izan duzu?

Udala beti oso ongi portatu da. Baztarrika, Blanki, Marcelino… alkate guztiak. Orain erraldoiak prestatzeaz arduratzen naiz, eta erraldoiak dantzatzeko gazteak hemen egoteaz. Udalak Santa Ana egunean bazkari batera gonbidatzen gaitu. Naizen modukoa naizenez, amorrua ematen dit uzteak. Gazteak arduratsuak dira, eta ez dut kexarik. Talde oso jatorra da, eta adin guztietako jendea dago. Gustatzen zait. Ilusio handiarekin ibiltzen naiz. Hala ere, askotan esaten diet ez naizela betirako egongo.

6. Zenbat pertsona aritzen zarete?

Festetan bi egunetan ateratzen gara: lehenengo egunean eta Santa Ana egunean. Egunaren araberakoa izaten da harrera: Lehenengo egunean jende gehiago ibiltzen da, baina mezaren egunean, festetako bi egun pasa direla, jende gutxiago egoten da. Baina beti atera dira.

7. Erraldoi topaketak antolatzen zenituzten, ezta?

Behin Tuterako topaketara baina konpartsa gehiago etorri ziren hona. Ez naiz ongi gogoratzen, baina Tuteran 54 izan baziren, hemen 55 izan ziren. Baina hamar edo hamabi konpartsa etortzen badira, gero zuk hamar edo hamabi asteburuz leku horietara joan behar duzu; eta jendea kexatzen hasi zen. Baina esaten badidate topaketa bat egin nahi dutela, nik antolatuko dut. Konpartsek Olaztiko topaketen oroitzapen ona dute. Gustura egoten ziren. Duela 10 urte inguru ez ditugula egiten. Deitzen diguten toki guztietara joaten gara: Axio Floresen omenaldian egon ginen, autismoaren topagunean eta, azkena, Altsasuko Nafarroa Oinezen. Pena eman zidan Altsasukoak ez zirelako atera.

8. Zer behar da erraldoiak eramateko?

Erraldoi hauek edonork eraman ditzake. Aluminiozko estrukturak egin nizkien, eta ez daukate pisu handirik. Arinak izan zitezen arduratu nintzen. Lau erraldoiak desmuntatzen dira, eta autobusean sar daitezke. Erraldoiak asko gustatzen zaizkit, eta horregatik egiten dut. Zaletasunagatik.

9. Zer sentitzen duzu erraldoiak eramatean?

Etxe bateko balkoi batean emakume bat egoten zen, orain adinduen egoitzan dagoena. Bere aurrean erraldoia dantzatzen nuenean, emakumea, hunkituta, etxe barrura sartzen zen. Lan oso polita egiten dugu. Gazteak ez dira konturatzen egiten ari direnaz! Eskertua sentitzeko modukoa da. Esfortzua egiten da, baina jendeak eskertzen du. Nire ustez, sari hori da garrantzitsuena. Ikustea gaztetxoak udaleko bazkari ofizialera etortzen direla, eta pozik egoten direla… Horrek asko harrotzen nau. Asebetetze hori ematen dit.

10. Zer dantzatzen dute erraldoiek?

Dagoeneko ikasita dituzte dantzak. Azken aldian, Altsasuko gaiteroak etortzen dira. Entseatu gabe ere oso ongi egiten dute. Gutxi gorabehera zer egin behar duten esaten egoten naiz ni.

11. Aurten ez da festarik izanen…

Ahal den moduan egin beharko dugu aurrera! Erraldoiak atera behar ditugula esan didate, baina nola atera behar ditugu? Ez dago festarik! San Miguel egunean ere ateratzen ditugu, baina honekin guztiarekin ez dakit ateratzerik izango dugun. Festak ospatuko ez ditudan lehenengo aldia da, eta erraldoiekin aterako ez naizen lehenengo aldia.


Gure oilo marimotroilo eta txokolatezko etxetxoa

Gure oilo marimotroilo eta txokolatezko etxetxoa haurrentzako antzerkia eskainiko du Kollins Klown taldeak Mendillorriko Civivoxen, arratsaldeko 18:30ean.

3 urtetik aurrera, heldu batek lagunduta. Sarrera 3 €, aurrez izena emanda.


«Osasun publikoaren aurkako delitua» izango da gaixorik bozkatzea

Sorburua Ordizian duten lau kasu berri agertu dira, eta Tuterakoarekin lotutakoak 34 dira guztira


Musika bandaren zapatuko kalejiran parte hartuko du Bizkargi eskolako gazte bandak

Karnabalak gerturatzen ari dira, eta udaleko Kultura Sailak antolatu dituen ekintzen artean, kalejira egingo dute herriko musikariek larunbat eguerdian.

Karnabalak tarteko, larunbatean kalera aterako da Azkoitiko Musika Banda, baita Bizkargi eskolako gazte banda ere. 12:30ean, herriko musika bandako eta Bizkargi Musika eta Dantza Eskolako gazteen bandako kideak elkartu, eta kalejira egingo dute herriko kaleetan zehar Carlos Muñoz zuzendariaren gidaritzapean. Musika bandak karnabaletako abestiak eskainiko ditu kalerik kale.


Jexux Artze K.E.-ren lehen bi ekitaldietarako sarrerak Lizardin salgai

Maiatza heltzearekin batera, Jexux Artze Kultur Elkarteak udaberriko ekitaldien zikloa iragarri du; aurtengoan, "Ane" film sarituaren proiekzioa, "Konpromisoa" antzezlana eta Basabi eta Kimu taldeen kontzertuak. Adi sarreren salmentari; momentuz, ostiral honetan salgai izango dituzue Lizardin (arratsaldean, 16:30-19:30 artean) hurrenez hurren maiatzaren 7 eta 8rako iragarri diren "Ane" film proiekziorako eta "Konpromisoa" antzezlanerako sarrera batzuk. Laster (arazo teknikoak arteko oraindik ez) usurbilkultura.eus atarian izango dira eskuragarri ziklo osorako txartelak. Sarreren salmentan datozen egunotan izan daitezkeen aldaketen berri ematen joango da antolakuntza taldea NOAUA! bidez.

JEXUX ARTZE KULTUR ELKARTEAREN UDABERRIKO EKITALDIAK

Maiatzak 7, ostirala

19:00 "Ane" filmaren proiekzioa Sutegin.

Xehetasunak: "David Pérez Sañudok zuzendu duen pelikula. Lide segurtasun-zaintzailea da; abiadura handiko trenaren obretan egiten du lan, kaleetan protesta sozialak eragiten dituen proiektu batean, hain zuzen. Lan egin eta gaua festan igaro ondoren etxera itzultzen denean, bi lagunentzako gosaria prestatzen du, baina bere alaba nerabea, Ane, ez dago etxean. Hurrengo egunean, Ane oraindik ez da agertu. Lide lasai dago, ziurrenik, aurreko egunean izandako eztabaida gogorraren ondorioz desagertuko zelako. Aneren gauzen artean bilatzen, konturatuko da ez duela benetan bere alaba ezagutzen.

Sarrerak: 5 eurotan Lizardin salgai, ostiral honetan (apirilak 30), 16:30-19:30 artean.

Maiatzak 8, larunbata

19:00 “Konpromisoa” antzezlana Sutegin.

Zuzendaria: Begoña Bilbao.

Aktoreak: Joseba Apaolaza, Ramon Agirre eta Zuhaitz Gurrutxaga.

Xehetasunak: "Antzezlan honek jorratzen ditu gizartean puri-purian dauden gaiak: adiskidetasuna, etika edo elkarrekiko konpromisoa. Aspaldiko lagunak pisua erosteko eroslearekin tratua egiteko prest daude. Eroslea edo engainatuko duten inuzentea? Eroslearen zain dauden bitartean bi lagunak elkarri belarria goxatzen arituko dira, mokoka, adar jotzen. Baina, halako batean, egoerak okerrera egingo du. Aspaldi gordeta zeuzkaten erremin eta sumindurak elkarri botako dizkiote. Eroslea bien arteko joko maltzur horretan, biktima bihurtuko ote da? ".

Sarrerak: 10 eurotan Lizardin salgai, ostiral honetan (apirilak 30), 16:30-19:30 artean.

Maiatzak 15, larunbata

19:00 “Basabi” eta “Kimu” Taldeen kontzertua Sutegin.

Xehetasunak: "Basabi musika klasikoa eta txalaparta bere ohiko eremuetatik kanpo zabaltzeko sortu zen proiektua da. Txalapartaren hotsak sokazko musikatresnen sonoritatea disziplina biziago batera eramaten du. Labetik atera berria den Kronos lana eskainiko dute.

Musikariak hauek izango dira: Iñigo Coto bibolinarekin, Marina Barredo biolarekin, Ricardo de Lucas kontrabaxuarekin eta txalapartarekin aldiz, Sergio Lamuedra eta Txomin Dhers.

Basabiren kontzertuaz gain, Kimu Txalaparta taldearen Kimu Berriak ikuskizunaren ale bat ikusteko aukera eskainiko digute Sergio Lamuedrak eta Txomin Dhersek egurrezko txalapartarekin".

Sarrerak: laster izango dira salgai.

Antolatzailea: Jexux Artze Kultur Elkartea.


Guerreirok saririk gabe utzi du Castroviejo Roccarasoko igoeran

Jonathan Castroviejo getxoztarrak ezin izan dio eutsi igoerako azken metroetan portugaldarrak jo duen erasoari, eta azkenerako irabazlearengandik 8 segundora helmugaratu da

Ruben Guerreiro (EF) portugaldarrak Jonathan Castroviejo (Ineos) bizkaitarra gainditu du igande honetan, Italiako Giroko bederatzigarren etapan, San Salvo eta Roccaraso arteko 208 kilometroko ibilbidean. Joao Almeida (Deceunick Quick Step) portugaldarrak maglia arrosari eutsi dio.Guerreirok erantzun egin dio helmugarako 6 kilometroren faltan Castroviejok ihesaldiko gainerako kideei egindako erasoari, eta aurrera jo dute bat eginda. Biek ala biek borroka gogorra izan dute azken igoeran garaipena lortzeko, % 12ko maldetan. Azkenean, baina, portugaldarrak lortu du garaipena bien arteko esprintean, eta zortzi segundoko aldearekin gurutzatu du helmuga.Sailkapen nagusian, Almeidak elastiko arrosa janzten jarraituko du, Wilco Kelderman (Sunweb) herbeheretarrarekiko 30 segundoko aldearekin. Azken horrek Pello Bilbao (Bahrain Mclaren) gainditu du sailkapenean bederatzi segundogatik. Horrela, une honetan Bilbao hirugarren da, liderrarengandik 39 segundora.

Astelehenean, lehendabiziko atseden-eguna izango dute txirrindulariek, eta, asteartean, hamargarren etapa jokatuko dute, Lanciano eta Tortoreto artean (177 kilometro). Bertan, laugarren mailako hiru mendate eta hirugarren mailako bat igo beharko dituzte. Jardunaldiko lehen zatia Adriatikoko kostaldean zehar egin ostean, azken 40 kilometroak 'harresiz' zipriztinduta topatuko dute.

Etxeondoren lehiaketa

Parte hartu egunero Ez da Giro! saioak martxan jartzen duen lehiaketan, eta asmatu zein den hiru pisten atzean ezkutatuta dagoen txirrindularia. Erantzun zuzen guztiak Etxeondo etxeko maillot eta kulot baten zozketan sartuko dira.


'Gallo' zarauztarra, munduko surf txapelketako finalaurrekoan

Txapelketako finalaurrekoan izango da Aitor Francesena 'Gallo'. (@aitorfrancesena) Asteazkenean, abenduak 12, eman zioten hasiera La Jollan (Kalifornia) jokatzen ari diren surf egokituko mundu mailako txapelketari. Aurten ere bertan da Aitor Francesena Gallo zarauztarra, 2016. urteko txapelduna itsuen kategorian. Finalaurrekora iristea lortu du dagoeneko; gaur, 20:45ean, likra zuria soinean duela finalerako txartela eskuratzeko borrokatuko du. Bihar, abenduak 16, izango dira txapelketako finalak.


Mendebaldeko Saharako agintariek kezkaz ikusten dute Espainiaren eta Marokoren arteko gatazka diplomatikoa

Mendebaldeko Saharako gatazkak erabat baldintzatzen dute Espainia eta Marokoren arteko harremanak. Krisi diplomatiko horren inguruko iritziak bildu ditu Andoni Lubaki kazetariak Saharako kanpamenduetan.